Martin Shaw (Schauspeler)
Martin Shaw (* 21. Januar 1945 in Birmingham) is en britischen Schauspeler. In Düütschland is he vör allen bekannt worrn dör sien Rull as Ray Doyle in de britischen Krimireeg The Professionals, de he twüschen 1977 un 1983 speelt hett.

Leven un Wark 
Shaw hett an de London Academy of Music and Dramatic Art studeert un na sien Afsluss Rullen an’t Theater speelt, so as Look Back in Anger oder A Streetcar Named Desire. Sien eerste gröttere Rull in’t Feernsehn harr he as Hippie-Student Robert Croft in de britischen Feernsehreeg Coronation Street. 1971 speel he in Roman Polański sien Macbeth-Verfilmen den Banquo.

Vun 1977 bit 1983 harr he een vun de Hööftrullen in de Krimireeg The Professionals, dör de he weltberopen worrn is. He weer mit sien Rull as baldadigen Polizist nich so recht tofreden un hett sik to’n Bispeel ok gegen dat Dreihbook de Hoor lang wassen laten un keem faken in eenfacke Kledaasch to’n Dreihn. Teemlich fröh al wull he wedder torüch an’t Theater, so dat de Krimireeg al na veer Staffeln wedder to Enn weer.

Dorna hett he wedder vör allem an’t Theater speelt, keem aver Enn vun de 1990er Johren wedder torüch na’t Feernsehn. Na vele Johren stünn he 2005 mol wedder op de Bühne, ünner annern tosamen mit sien Dochter Sophie. 2006 keem he in de Titelrull vun de Gerichtsreeg Judge John Deed torüch na’t Feernsehn. vun 2009 an weer he in de BBC-Reeg Inspector George Gently to sehn, de in de 1960er Johren speelt.

Blangen de Schauspeleree hett Shaw ok an verschedene Höörböker mitarbeit, so an Warken vun Thomas Hardy, Oscar Wilde, Ken Follett oder J. R. R. Tolkien.

Shaw hett veermol heiraat un weer dreemol scheedt. Ut sien eerste Eh stammt sien dree Kinner Luke, Joe un Sophie, de ok all as Schauspelers arbeiten doot. Siet 2003 is he dat veerte mol verheiraat mit Karen De Silva.

Filmografie (Auswahl)

Literatur 
 Stafford Hildred & Tim Ewbank: Shaw: The Biography. London, 2006, ISBN 1-84454295-5
 Werner Schmitz: Die Profis. Auf den Spuren des CI5 – das große Buch zur Serie. Berlin, 2006, ISBN 3-89602-704-2

Born

Weblenken 
 
 BBC Biografie (engelsch)

Schauspeler
Börger von Grootbritannien
Mann
Boren 1945